CELEX: 32019D1708
Language: lv
Date: 2019-10-07 00:00:00
Title: Padomes Lēmums (ES) 2019/1708 (2019. gada 7. oktobris) par nostāju, kas Eiropas Savienības vārdā jāieņem Pasaules Tirdzniecības organizācijas Vispārējā padomē attiecībā uz lēmuma pieņemšanu pagarināt PTO izņēmumu, kas ļauj Amerikas Savienotajām Valstīm piemērot preferenciālu tarifu režīmu saskaņā ar ASV Karību jūras baseina Ekonomiskās atveseļošanas aktu (CBERA)

11.10.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 260/48
               
            
         PADOMES LĒMUMS (ES) 2019/1708
         (2019. gada 7. oktobris)
         par nostāju, kas Eiropas Savienības vārdā jāieņem Pasaules Tirdzniecības organizācijas Vispārējā padomē attiecībā uz lēmuma pieņemšanu pagarināt PTO izņēmumu, kas ļauj Amerikas Savienotajām Valstīm piemērot preferenciālu tarifu režīmu saskaņā ar ASV Karību jūras baseina Ekonomiskās atveseļošanas aktu (CBERA)
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Marakešas līgums par Pasaules Tirdzniecības organizācijas izveidošanu (“PTO līgums”) stājās spēkā 1995. gada 1. janvārī.
                  
               
                     (2)
                  
                  
                     Saskaņā ar PTO līguma II panta 2. punktu līgumi un ar tiem saistītie juridiskie akti, kas ietverti PTO līguma 1., 2. un 3. pielikumā (“Daudzpusēji tirdzniecības līgumi”), ir PTO līguma neatņemamas sastāvdaļas, un tie ir saistoši visām Dalībvalstīm.
                  
               
                     (3)
                  
                  
                     Saskaņā ar IX panta 3. punktu izņēmuma gadījumos Ministru Konference var lemt par pienākuma atcelšanu, kas Dalībvalstij uzlikts ar PTO līgumu vai jebkuriem no Daudzpusējiem tirdzniecības nolīgumiem.
                  
               
                     (4)
                  
                  
                     PTO līguma IX panta 3. un 4. punkts noteica procedūras, saskaņā ar kurām piemēro izņēmumus attiecībā uz Daudzpusējiem tirdzniecības nolīgumiem PTO līguma 1.A, 1.B vai 1.C pielikumā un to pielikumos.
                  
               
                     (5)
                  
                  
                     Saskaņā ar PTO līguma IV panta 1. punktu Ministru konference ir pilnvarota pieņemt lēmumus par visiem jautājumiem attiecībā uz jebkuriem Daudzpusējiem tirdzniecības nolīgumiem.
                  
               
                     (6)
                  
                  
                     Saskaņā ar PTO līguma IV panta 2. punktu Pasaules Tirdzniecības organizācijas (“PTO”) Ministru Konferences sanāksmju starplaikā tās funkcijas pilda PTO Vispārējā padome.
                  
               
                     (7)
                  
                  
                     Saskaņā ar PTO līguma IX panta 1. punktu PTO lēmumus parasti pieņem pēc konsensa principa.
                  
               
                     (8)
                  
                  
                     1985. gada 15. februārī Amerikas Savienotajām Valstīm tika piešķirts pienākumu izpildes izņēmums saskaņā ar 1994. gada Vispārējo vienošanos par tarifiem un tirdzniecību (“GATT 1994”) I panta 1. punktu laikposmam no 1984. gada 1. janvāra līdz 1995. gada 30. septembrim. 1995. gada 15. novembrī Dalībvalstis atjaunoja izņēmumu līdz 2005. gada 30. septembrim un vēlreiz 2009. gada 29. maijā – līdz 2014. gada 31. decembrim. 2015. gada 5. maijā Dalībvalstis pagarināja izņēmumu attiecībā uz GATT 1994 I panta 1. punktu līdz 2019. gada 31. decembrim un paplašināja šo izņēmumu, lai ietvertu tajā GATT 1994 XIII panta 1. un 2. punktu, ciktāl nepieciešams, lai Amerikas Savienotās Valstis varētu piemērot beznodokļu režīmu attiecināmu produktu importam, kuru izcelsme ir saņēmējvalstīs, kas noteiktas saskaņā ar Karību jūras baseina Ekonomiskās atveseļošanas akta (“CBERA”) noteikumiem.
                  
               
                     (9)
                  
                  
                     Saskaņā ar PTO līguma IX panta 3. un 4. punktu Amerikas Savienotās Valstis iesniedza lūgumu Vispārējai padomei pieņemt lēmumu pagarināt pašreizējo PTO izņēmumu, lai ļautu Amerikas Savienotajām Valstīm piemērot beznodokļu režīmu attiecināmiem produktiem, kuru izcelsme saskaņā ar CBERA ir Centrālamerikas un Karību jūras reģiona valstīs un teritorijās no 2020. gada 1. janvāra līdz 2025. gada 30. septembrim.
                  
               
                     (10)
                  
                  
                     Amerikas Savienotās Valstis šo lūgumu pamato ar lielu nabadzības un nestabilitātes izplatības līmeni Karību jūras baseina valstīs, jo īpaši Haiti. Ieguvumi no CBERA ir paredzēti, lai palielinātu ekonomiskās iespējas un vairotu reģiona stabilitāti un pārticību.
                  
               
                     (11)
                  
                  
                     Šā izņēmuma piemērošana negatīvi neietekmēs ne Savienības ekonomiku, ne arī Savienības tirdzniecības attiecības ar labuma guvējiem no šā izņēmuma. Turklāt Savienība atbalsta pasākumus cīņai pret nabadzību un par stabilitāti.
                  
               
                     (12)
                  
                  
                     Ir lietderīgi noteikt nostāju, kas Savienības vārdā ir jāieņem Vispārējā padomē, lai saskaņā ar LESD 218. panta 9. punktu atbalstītu Amerikas Savienoto Valstu lūgumu pagarināt izņēmumu, jo izņēmuma pagarināšana būs saistoša PTO dalībvalstīm,
                  
               IR PIEŅĒMUSI ŠO LĒMUMU.
         
            1. pants
            Nostāja, kas Eiropas Savienības vārdā ir jāieņem Pasaules Tirdzniecības organizācijas Vispārējā padomē, ir atbalstīt PTO izņēmuma pagarināšanu, kas ļauj Amerikas Savienotajām Valstīm piemērot preferenciālu tarifu režīmu attiecināmiem produktiem, kuru izcelsme saskaņā ar Karību jūras baseina Ekonomiskās atveseļošanas aktu ir Centrālamerikas un Karību jūras reģiona valstīs un teritorijās no 2020. gada 1. janvāra līdz 2025. gada 30. septembrim.
         
         
            2. pants
            Šis lēmums stājas spēkā tā pieņemšanas dienā.
         
         
            Luksemburgā, 2019. gada 7. oktobrī
            
               
                  Padomes vārdā –
               
               
                  Priekšsēdētāja
               
               A.-M. HENRIKSSON